b'\n_START_ARTICLE_\nKubi\xc4\x8dni model atoma\n_START_PARAGRAPH_\nKubi\xc4\x8dni model atoma je bil eden prvih modelov atoma, v katerem so bili elektroni v nepolarnem atomu ali molekuli postavljeni v osem ogli\xc5\xa1\xc4\x8d kocke. Teorijo je leta 1902 razvil Gilbert N. Lewis in jo objavil leta 1916 v svojem znanem \xc4\x8dlanku Atom in molekula za razlago pojava valence. Njegova teorija je temeljila na Abeggovem pravilu, ki pravi, da je razlika med maksimalno pozitivno in negativno valenco elementa pogosto enaka osem. Leta 1919 je Irving Langmuir teorijo razvil v kubi\xc4\x8dni oktet atoma._NEWLINE_Zgradbe elementov iz druge periode periodnega sistema so prikazane na naslednji sliki:\n_START_SECTION_\nKemijske vezi\n_START_PARAGRAPH_\nEnojna kovalentna vez nastane z delitvijo roba kocke oziroma dveh elektronov kot je prikazano v strukturi C. Ionska vez nastane s prenosom elektrona z ene kocke na drugo brez delitve roba (struktura A). Lewis je predpostavil tudi vmesno stanje B, v katerem si atoma delita samo ogli\xc5\xa1\xc4\x8de kocke._NEWLINE_Dvojna vez nastane z delitvijo ploskve oziroma \xc5\xa1tirih elektronov med dvema kubi\xc4\x8dnima atomoma:_NEWLINE_Trojne vezi se s kubi\xc4\x8dnim modelom atoma ne da razlo\xc5\xbeiti, ker si dve kocki na noben na\xc4\x8din ne moreta deliti treh ogli\xc5\xa1\xc4\x8d. Lewis je zato predlagal, da imajo elektronski pari v atomskih vezeh poseben privlak, katerega rezultat je struktura tetraedra:_NEWLINE_Novi polo\xc5\xbeaji elektronov so prikazani s to\xc4\x8dkastimi krogi na sredini odebeljenih robov kocke. Tak\xc5\xa1na struktura je dopu\xc5\xa1\xc4\x8dala tvorbo enojne vezi z delitvijo ogli\xc5\xa1\xc4\x8da, dvojne vezi z delitvijo roba in trojne vezi z delitvijo ploskve. Struktura je dopu\xc5\xa1\xc4\x8dala tudi prosto rotacijo okrog enojne vezi in razlago tetraedrske geometrije metana. Treba je priznati, da je v Lewisovi ideji tudi nekaj resnice, saj se je kasneje izkazalo, da Paulijevo izklju\xc4\x8ditveno na\xc4\x8delo rezultira v Fermijevi luknji zmanj\xc5\xa1anega odboja v paru elektronov z nasprotnima spinoma na isti elektronski orbitali.'